
II-ри зонален многожанров фестивал „Бреница пее и танцува“ отново събра стотици изпълнители, музиканти и танцьори от всички възрасти!

Вокална група „Пей, сърце” Плевен с пореден златен медал от участие

Проведе се вторият зонален многожанров фестивал на художествената самодейност "Бреница пее и танцува", 2023. За неговото реализиране и изключителна мащабност можем да кажем: Това е фестивал, който с всяко поредно издание се обогатява с много нови идеи, с много повече участници и мащабност на проявите в художествената самодейност, това бе спектакъл от емоции, красиви преживявания и взаимност на участниците. В началото ще направя ретроспекция на изданията от неговото създаване и израстване през изминалите години. Четири поредни Регионални и един зонален многожанрови фестивали на хората с увреждания "Бреница пее и танцува" предхождат сегашното събитие. Последният регионален бе през 2019, годината преди пандемията от Ковид. Той винаги се провежда в с. Бреница, Община Кнежа. Основната дейност за правилното му организиране и провеждане е на г-н Михал Кончарски, Председател на СИБ с. Бреница, членовете на неговата организация, Съюз на инвалидите в България,  Кметство с. Бреница, НЧ „Народно съзнание 1897” с. Бреница с изключителната финансова и организационна подкрепа на Община Кнежа. Това е трибуна за изява на хората с увреждания от регионален и национален мащаб. Радостното е, че от миналата година фестивалът се възроди и разраства, като вече е зонален. Това е една много по-мащабна сцена за изява на певческото и танцово изкуство. Увеличен е броят на участниците. Допускат се за изпълнения освен самодейни колективи на хора с увреждания, също така на членове от Клубове на пенсионерите, както и на самодейните колективи към народните читалища. Ентусиазмът и работата по организацията за провеждането на този фестивал са огромни, като се има в предвид многото заявки за участие. Това са фолклорни певчески и танцови състави, вокални групи за стари градски песни, поетично слово, индивидуални изпълнители  и др.  Участниците са от няколко области. Желание за участие имат много колективи от различните градове и села от района и страната, но поради ограничения бюджет на общините не всички желаещи можеха да дойдат в с. Бреница и да участват във фестивала. Именно затова в разговорите ми с Михал, той постоянно изтъква вниманието и съпричастността на ръководството на Община Кнежа и лично на нейния Кмет към проблемите на хората с увреждания.

На 18 юни 2023 година от 10 часа салонът на Народно читалище "Народно съзнание 1897" отвори врати да посрещне за шеста поредна година самодейни състави от няколко области. Идеята бе сцената да е отново на обновения площад на селото, но поради променливото време организаторите предпочетоха салона на читалището. Сцената украсяваше транспарант  с мотото на фестивала "Бреница пее и танцува" и изброени организаторите и спонсорите - Съюз на инвалидите в България, Община Кнежа, Кметство Бреница, Народно читалище "Народно съзнание 1897", Клуб на СИБ с. Бреница. 33 групи изпълнители с над 400 участници дадоха живот на културното събитие. Участниците и гостите бяха от с. Бреница, гр. Плевен, гр. Бяла слатина, гр. Гулянци, с. Долни Вит, с. Сомовит, с. Шияково, с Писарово, гр. Пелово, с. Горна Митрополия, с. Горник, с. Реселец, с. Сухаче, с. Бресте, гр. Враца, с. Долни Луковит, с. Търнак, с. Ковачица, с. Малорад, гр. Червен бряг, с. Черни Вит, гр. Кнежа, гр. Петрич, гр. Кула, с. Борован. Плевенската вокална група „Пей, сърце” при Териториална организация на Съюз на слепите Плевен  също за пореден път взе участие във фестивала. Ръководител на групата е Богомил Мицев, който е и неин корепетитор. Фолклорните групи, индивидуалните изпълнители и танцовите състави премериха сили в две категории и две възрастови групи. Техните изпълнения бяха оценявани от професионално жури в състав доц. маргарита кръстева, фолклорист, Нов български университет, гр. София и семейство Валентин и Елка Недялкови. Той  е преподавател на гайда и кавал, а съпругата му е преподавател народно пеене и солфеж и двамата в Национално училище по изкуствата " Панайот Пипков”, гр. Плевен. Наградният фонд включваше три специални награди „Лауреат на фестивала”(плакет, Голямата награда за цялостно творчество,  индивидуална награда от Кмет на Община Кнежа и индивидуална от Кмет на село Бреница), 15 комплекта медали( златни, сребърни и бронзови),   и на всеки участник грамота. За децата от Обединена детска градина „Детска планета” Бреница, които откриха фестивала имаше за подарък много лакомства.

Гости на това културно събитие бяха г-н Георги Колев, Председател Съюз на инвалидите в България, г-н Илийчо Лачовски, Кмет Община Кнежа, г-н Лъчезар Желев, Кмет с. Бреница. При откриването поздравления към участниците и гостите много топли думи отправи Михал Кончарски. Георги Колев изрази своето изключително възхищение от това, което е направено от организаторите, този наистина изключителен труд и воля за организиране на събитието, а също така и за работата на самата организация на СИБ Бреница. Той прочете Поздравителен адрес от Управителния съвет на СИБ. Илийчо Лачовски в своето приветствие каза: "Възхищавам се на желанието и енергията на Председателя на Съюза на инвалидите с. Бреница – г-н Михал Кончарски, който години наред организира фестивала и с всяко издание го надгражда!” и допълни, че поради    желанието на много колективи от цялата страна за участие може да се мисли и говори фестивалът да стане национален. Лъчезар Желев в своето приветствие каза, че с организацията на СИБ Бреница се работи прекрасно и това, което зависи от кметството на селото за хората с увреждания ще бъде направено.

След приключване на фестивалният ден журито започна своята оценка на изявилите се. Поради високото качество на изпълненията оценката бе затруднена, но накрая работата му приключи единодушно. Лъчезар Желев и журито наградиха победителите с плакети, медали и грамоти.

Тук е мястото да поздравим групата от гр. Плевен, „Пей, сърце”, която завоюва със своите изпълнения златен медал. Това е поредното признание за нейните изпълнения, за нейният неуморен труд за постигане на високо изпълнителско майсторство.

На този празничен ден  стотици гости и жители на село Бреница пяха, танцуваха и се забавляваха заедно на това поредно издание на фестивала. Целта на форума е да се опазват, съхраняват и популяризират българските традиции от поколение на поколение. Познавайки в дълбочина проблемите на хората с увреждания това бе изключителна изява на силата и духа на тези хора.

Цял ден " Бреница пя и танцува" с ритмите на българските народни песни, с багрите на носиите, с усмивките и желанието на хората да изявят себе си!!! Един ден - Празник за душата!!!

Румен Петков, организатор клуб ул. Гренадирска 30, Плевен

Приоритети

Пети Европейски парламент на хората с увреждания, 23.05.2023 г., Брюксел, Белгия, пленарна зала на Европейския парламент на Европейския съюз
За пети пореден път се проведе Европейски парламент на хората с увреждания – събитие, което събира повече от 700 застъпници за правата на хората с увреждания, организирано съвместно от Европейския форум на хората с увреждания (ЕФХУ) и Европейския Парламент на Европейския съюз, на което бе приет Манифест на Европейския форум на хората с увреждания за европейските парламентарни избори през 2024 г. 

Българската делегация бе сформирана от Националния съвет на хората с увреждания в България (НСХУБ), пълноправен член на ЕФХУ, в която се включиха като делегати: Елка Тодорова – председател на НСХУБ; Елеонора Негулова – представител на Национална федерация на работодателите на инвалиди; Георги Колев – председател на Съюз на инвалидите в България; Жулиета Пейкова – член на УС на Асоциация на родителите на децата с увреден слух с жестов преводач Милена Гъркова-Калинова – председател на Национална асоциация на преводачите на жестов език в България; Величка Драганова – председател и юрисконсулт на НАСГБ с двама преводачи на сляпо-глухи. Участието на Делегацията на България бе финансирано от българските евродепутати: Ева Майдел; Асим Адемов; Андрей Новаков и д-р Андрей Ковачев, по програмата за посетители на Европейския Парламент. 

Като легитимен глас на хората със сляпо-глухота в Европа и пълноправен член на ЕФХУ, Европейския съюз на сляпо-глухите бе пълноценен и активен участник на Петия Европейски Парламент, представен от своя президент Франсиско Тригерос (Испания), членът на Изпълнителния комитет Величка Драганова (България) и одиторът д-р Вера Бабински (Унгария).
В пленарния дебат, президентът на ЕССГ Франсиско Тригерос поднесе двуминутно изказване, в което постави основните проблеми на хората със сляпо-глухота и на националните организации на сляпо-глухите в Европа, като припомни на аудиторията единствения официално приет документ на Европейския парламент, който е в сила, и защитаващ правата на сляпо-глухите в Европа, а именно Писмена Декларация от 2004 г.:
"Аз съм сляпо-глухо лице, поради което не мога да ви чуя и не мога да ви видя. Използвам жестов език в тактилен начин на представяне и възприемане, за да имам достъп до информация. Така, че докосването е от съществено значение за мен. Наистина съм благодарен на Европейския форум на хората с увреждания за организирането на това събитие и за предоставянето на трибуна на хората с увреждания, защото ние представляваме и сме гласът на хората, които са сляпо-глухи в Европа. 

Достъпността е един от ключовите стълбове, които бяха споменати днес, поради което се предоставя устен превод на множество говорими езици, също субтитри на английски и превод на международни жестове, но какво да кажем за мен - не мога да чуя, не мога да видя преводача на екран, не мога да прочета надписите. И така, ние дори имаме Декларацията на Европейския парламент за правата на сляпо-глухите хора, която беше приета през 2004 г., но чувствам, че не е ефективно, не е нещо, което се прилага на практика. В член 2 на Декларацията се казва, че сляпо-глухите хора имат право да участват в демократичния живот на Европейския съюз. И до днес не е така. Правото за получаване на индивидуална подкрепа също се разглежда в Декларацията. Когато е възможно, трябва да се осигурят преводачи за сляпо-глухи. Така, че това е истински пример за бариерите, пред които са изправени сляпо-глухите хора в Европа. Много съм благодарен, че днес имам моите тактилни преводачи, които обаче не са предоставени от Европейския парламент. Така, че наистина искам да си припомним Декларацията от 2004 г. и да имаме предвид потребностите на сляпо-глухите хора, които живеят в цяла Европа. 

Имаме организации на сляпо-глухи хора в Европа, които не са в състояние да продължават да извършват своите изключително важни дейности, защото техните правителства не осигуряват необходимите асистенти и сътрудници, които са от съществено значение за сляпо-глухите хора, за да лобират за правата си."

Величка Драганова внесе Писмено Обръщение, отразяващо предварително обсъденото становище на Изпълнителния комитет на ЕССГ, в което обобщи още изключително важни въпроси, като качеството и финансирането на услугата "превод за сляпо-глухи", признаването на Спешната Резолюция за професионалните преводачи на сляпо-глухи (и интервенори на сляпо-глухи) и равния достъп до комуникация за лицата със сляпо-глухота в Европа от 2018 г., както и важни аспекти, касаещи ефективното прилагане на Европейската карта за уврежданията и Европейската карта за паркиране: 

"Ще започна с думите на Хелън Келър: "Слепотата ни откъсва от предметите, а глухотата ни откъсва от хората". Общността на сляпо-глухите, от която съм част, много често е забравена от множество институции. Ние, хората със сляпо-глухота, изправени пред множество бариери, възпрепятстващи нашето включване във всички сфери на обществения живот, винаги се опитваме чрез исканията си да получим нашите преводачи-водачи (или казано с най-точния термин: преводачи за сляпо-глухи), за да имаме достъп до информация, до комуникация, до цялата заобикаляща среда, до ориентиране и мобилност. Някои от нас поради естеството на своята сляпо-глухота, се нуждаят от лични асистенти с квалификация за преводачи на сляпо-глухи. Ние, хората със сляпо-глухота, призоваваме Европейската комисия да осигури финансова подкрепа за двама преводачи на сляпо-глухи, за всеки сляпо-глух, за европейски събития, също и за събития на Европейския съюз на сляпо-глухите и Европейския форум на хората с увреждания, за покриване разходите за пътуване, хотел, хранене и възнаграждения за преводачите на сляпо-глухите. На 5 юни 2018 г., под егидата на Европейския парламент, Европейският съюз на сляпо-глухите на своята конференция на тема "Сами можем да направим толкова малко, но заедно можем да направим толкова много", прие "Спешна Резолюция за професионалните преводачи на сляпо-глухи (и интервенори на сляпо-глухи) и равния достъп до комуникация за лицата със сляпо-глухота в Европа", която задължително да бъде призната от Европейския парламент и Европейската комисия. 

По отношение Европейската карта за уврежданията, в нея наименованието на вида на увреждането не трябва да се спестява, а трябва изрично да се посочва. Повече или по-малко, не всички увреждания са толкова видими и разпознаваеми на пръв поглед. Така ще се гарантира видимост и информираност за специфичните потребности на лицата със скрити увреждания като сляпо-глухота, глухота и тежко чуване, слепота и слабо зрение, аутизъм, епилепсия, ментални увреждания и др., като отпада необходимостта лицето да носи със себе си конкретни медицински документи, за да доказва увреждането си. Това ще осигурява и предоставя необходимата информация и адекватна насока за осигуряване на достъпност, от страна на институциите, предоставящи услугите. 

Също така, в Европейската карта за уврежданията, изрично да се посочва, че лицето с увреждане се нуждае от съответния вид асистент (посочен конкретно), който да му оказва необходимата помощ при участието му в различни дейности - за сляпо-глухия, това са неговите преводачи за сляпо-глухи и други асистиращи лица, като броят им е съобразен със спецификата на конкретната дейност и индивидуалните потребности на лицето . Те подпомагат участието на сляпо-глухия и е необходимо Европейската карта за уврежданията да осигурява достъп и за тях. 

По отношение на Европейската карта за паркиране, следва да се разгледа политиката по прилагането й, и да се настоява всички видове хора с увреждания, вкл. тези със скрити увреждания, като глухи, слепи, сляпо-глухи, с аутизъм, епилепсия, ментални увреждания и др. да бъдат включени като правоимащи в Европейската карта за паркиране, което ще й придаде задължителен характер за всички държави, каквото повелява определението на европейско ниво. 

Поддържаме становището на Европейския форум на хората с увреждания, Европейската карта за паркиране и Европейската карта за уврежданията да са на два отделни физически носителя, тъй като картата за паркиране остава в автомобила (докато е паркиран), а картата за увреждането е удостоверителен документ, което задължава правоимащия да я носи със себе си и да я показва, там където е необходимо. 

Нашата борба за икономически ресурси е приоритет. Ще продължим да правим всичко възможно, за да осигурим необходимите ресурси. Защото всички европейски граждани имат достъп до информация, комуникация и до цялата заобикаляща среда, и ние ще направим всичко, за да бъдем равнопоставени в обществения живот."

"Нашите права – нашият глас – ние водим пътя!"

Величка Драганова 

Член на Изпълнителния комитет на 

Европейския съюз на сляпо-глухите, 

Регионален представител за Европа

 на Световната федерация на сляпо-глухите

 Председател и юрисконсулт

 на Национална асоциация на сляпо-глухите в България 

Митове и факти за слуховите апарати
Въпреки милионите хора, които носят слухови апарати, те все още са скрити в мистерия. За съжаление, митовете за загубата на слуха и различните лечения, водят до това по-малко от 25% от хората със загуба на слуха да търсят навременно лечение. 

Ако искате да научите истината за слуховите апарати, разгледайте тези митове и тяхното истинско значение... 

Мит 1 – слуховите апарати са грозни и обемисти.
Много хора вярват, че слуховите апарати са големи, обемисти и лесно забележими. Това разбиране не може да бъде по-далеч от истината. Ако разгледате обемът от различни видове слухови апарати, които се предлагат, ще откриете, че много от тях са невидими за околните. 

Мит 2 – слуховите апарати са за възрастни хора.  

Това е един от най-често срещаните митове за слуховите апарати. Въпреки че, слуховата загуба, причинена от напреднала възраст, е често срещана, хора от всички възрасти могат да изпитат загуба на слуха. Дори някои малки деца имат нужда от слухови апарати, за да подобрят слуха си, което показва, че слуховите апарати не се носят само от възрастни хора. 

Има много причини, поради които млади хора да се нуждаят от слухови апарати. От подлагане на шумни звуци, прекомерна употреба на слушалки при висока сила на звука или наличие на намален слух по рождение. Независимо от възрастта, в днешно време има слухови апарати, които да задоволят всяка нужда. 

Мит 3 – можете да се сдобиете с по-евтини слухови апарати онлайн.  

Изкушаващо е да си закупите евтини слухови апарати онлайн, но така можете да си навредите повече, отколкото да си помогнете. Когато си купувате слухови апарати онлайн не получавате гаранция, че ще се сдобиете с апаратите, за които сте платили или че някой няма да ви измами. 

Също така, новите слухови апарати трябва да бъдат настроени и адаптирани от специалист по слухопротезиране. Той ще се погрижи за нуждите ви, ще препоръча адекватно лечение и ще се подсигури, че слуховите ви апарати ви пасват идеално. 

Освен че помага за правилното подобряване на слуха ви, посещението при специалист ще помогне и за това вашите слухови апарати да са максимално удобни, докато ги носите. Много от потребителите разчитат на своите слухови апарати всекидневно, в продължение на много часове – защо тогава да поемате такъв риск? С опции, които пасват на всеки джоб, посещението при слухопротезист е най-добрият начин да се сдобиете с правилни бюджетни слухови апарати и адекватна професионална грижа. 

Мит 4 - слуховите апарати не помогнаха на познатите ми, значи няма да помогнат и на мен.
Загубата на слуха при всички хора е различна, съответно и нуждите на потребителя са изключително различни и индивидуални. Ако носенето на слухови апарати не е помогнало на ваш приятел или член на семейството, това не значи, че няма да помогнат и на вас. Техният негативен опит със слуховите апарати може да се дължи на вида на слухов апарат, който са използвали или липсата на професионална грижа. 

Когато се поставите на тест на слуха при професионален слухопротезист, те могат да определят с точност вида на вашата индивидуална загуба на слуха. Това им помага да определят какъв вид слухови апарати ще са най-ефективни и полезни за овладяването на вашата слухова загуба. 

В допълнение с това, добрият слухопротезист, ще отдели нужното време да настрои слуховите апарати, за да работят максимално добре за вашата слухова загуба. Той ще се погрижи необходимите накрайници да се изработят точно по вашето ухо, за да паснат перфектно и да са максимално удобни за носене. Всичко това помага за правилното функциониране на слуховите апарати, според вашите нужди, за да можете да извлечете максимума от носенето им. 

Мит 5 – слуховите апарати възстановяват слуха ви напълно.  

Няма слухов апарат, който може да възвърне слуха ви напълно, но най-новите модели на слухови апарати се доближават максимално до идеята. Получаването на добри резултати от носенето на слухови апарати зависи от устройството, което изберете и как е поставено то. Точно затова е изключително важно да потърсите съвет от аудиолог или специалист по слухопротезиране. 

Въпреки че има много различни видове слухови апарати на пазара, не всеки от тях ще бъде подходящ за вас и вашата загуба на слуха. Също така, някои видове може да са по-подходящи, заради самата форма на ухото ви. 

С помощта на специалист, може да определите кои слухови апарати ще подобрят слуха ви до най-голяма степен. Всеки слухов апарат също има нужда от настройка, за да работи оптимално. Това ще подобри носенето на слухови апарати и ще ви осигури най-доброто преживяване. 

Когато посетите специалист, той ще отдели време да определи кои допълнителни екстри са най-важни за вас и вашето ежедневие, което ще направи слуховите ви апарати функционални.

Източник: www.ototon.bg

Национален семинар с ръководствата в системата на СГБ

Тези семинари в системата на Съюз на глухите в България винаги са били сред най-важните събития на организацията ни. Защото целта им, освен обмяна на опит, е била да бъде определян и синхронизиран общия път в решаването на конкретни проблеми. Тази година националният семинар беше организиран и проведен по нов начин. За първи път дневният ред беше определен от участниците. Беше дадена възможност на районните и териториалните организации сами да формират и да представят теми, свързани с проблемите им. Чест прави на ръководството на СГБ за избрания нов подход. Няма по-добро доказателство от това за безрезервното следване на каузата за прозрачност и достъпност в работата на нашия съюз!

След допитване до всички РО, темите в дневния ред бяха „записани” от самите районни организации, а присъстващите имаха възможност да добавят и свои специфични проблеми и ситуации, които ги вълнуват. С желанието за обмяна на опит, бяха обсъдени от ръководствата на районните и териториалните организации основни моменти и ситуации, които са важни за всички. В същото време ръководството на Съюза на глухите в България и Управителния съвет на СГБ се запознаха по-задълбочено със спецификите на това, което вълнува всеки един наш член. Какво по-важно от това, за да може да бъдат вземани верните решения!

Уважаеми читатели, семинарът тази година беше забележим и с още нещо – нямаше нито един участник, който да не успя да се изкаже. И най-краткото мнение, и репликите дори, минаваха официално пред всички. Забележително беше. Но и толкова важно! Времето за работа и в двата дни беше изпълнено до секундата. За да могат всички да се чувстват значими за съюзното дело. Вестник „Тишина” няма да може да предаде всичко. Страниците му няма да стигнат и година за това. Ето защо ще се опитаме да представим най-същественото за всяка тема, да отделим най-находчивите мнения и предложения на участниците, и, разбира се, да представим обобщаващото мнение на председателя на СГБ по всяка една от тях. А останалото, за което няма да стигне вестникарското място сега, ще разглеждаме и обобщаваме в бъдеще. Толкова мъдри изказвания, толкова страст и болка - не бива, а и няма да останат само в записките. Ще разказваме и за вдъхновението, което предизвика работата на някои нови ръководители на РО, а защо да няма и очерци за тях. Ще следим, разбира се, и развитието на казаното тук.

***

Младежката организация към Съюза на глухите в България отбеляза 15-годишнината от своето основаване. Това прекрасно събитие беше отпразнувано с много приятели и гости. Тържеството се проведе в София, на 17 юни 2023 г. в клуб „Joy Stationˮ в Студентски град.

***

Преподавателката по жестов език, Росица Караджова проведе уникален онлайн курс в рамките на 150 учебни часа, от януари до юни 2023 г. в Центъра за професионално обучение на Съюза на глухите в България. Това, което е особено забележително в този курс е, че за първи път той се провежда със смесена група, състояща се от глухи и чуващи курсисти. Лекторката идва от първа обучителна група. Тази млада жена е първият глух човек с официално удостоверение за глух жестов преводач, която много умело посредничи между два български езика, писмено и говоримо български от една страна, и от друга страна красивият български жестов език. Тя също така превежда на четири работни езика (английски, международен жест), което все още е уникална точка за България. Глухите участници използваха курса за получаване на удостоверение за глух преподавател, което пък ще им даде възможност да участват и в обучение за глух преводач. Чуващите курсисти искаха да научат основите на сложния жестов език с различна мотивация. Някои – да го използват професионално, други с желанието да продължат обучението си за преводач, а трети – просто бяха щастливи да научат новия език.

ТИШИНА, СГБ

Тук ще намерите информация за услугите и програмите за 
подпомагане на хора с увреждания и възрастни хора.

Описали сме:

•Услуги, предоставяни в дома:

•Асистент/Личен асистент;

•Домашен социален патронаж;

•Обществени трапезарии.

•Социални услуги (различни дневни и консултативни услуги обществени услуги, както и обществени социални услуги за резидентна грижа в подкрепа на възрастните хора и хората с увреждания);

•Специализирани институции (домове за стари хора и домове за хора с увреждания).

Трябва да се отбележи, че в контекста на продължаващата реформа на социалните услуги, усилията са насочени към закриване на съществуващите специализирани институции и разширяване на мрежата от базирани в общността и домашно-базирани социални услуги за възрастни хора и хора с увреждания. Използването на социални услуги за домашни грижи е разрешено само ако възможностите за подпомагане на лицата чрез социални услуги в домашна среда и в общността са изчерпани. Използването на социални услуги за домашни грижи е организирано по начин, който предотвратява изолацията от общността.

Кога мога да получа обезщетения?

По отношение на подобряването на достъпа до услуги в домашна среда, специализираната помощ за социални услуги се предоставя съгласно Закона за социалните услуги. Подкрепата за социална помощ се предоставя на възрастни хора над трудоспособна възраст, които не могат да се грижат за себе си и нямат степен на намалена работоспособност, оценена в съответствие със съответната процедура, или на деца с трайни увреждания и възрастни с трайни увреждания, които са имали право на помощ от друго лице и които не получават помощ в домашни грижи по друг закон. Това осигурява достъп до тази услуга за определена група уязвими хора, като възрастни хора над 65 години с ограничения или невъзможност за самообслужване. Общината се ангажира да организира предоставянето на асистентска подкрепа по такъв начин, че да позволи цялостното предоставяне на различните видове социални услуги в домашна среда.

Помощта от асистент включва:

1. самообслужване;

2. движение и моторика;

3. промяна и поддържане на положението на тялото;

4. извършване на ежедневни и битови дейности;

5. комуникация.

Препоръките за използване на помощ от асистент, финансирани от държавния бюджет и общинския бюджет, се правят само от общината, която предоставя услугата.

Други домашни услуги (например, доставяне на храна за хората в къщи и предоставяне на услуги за гледане, като помощ за лична или домашна хигиена) и обществените трапезарии са местни дейности, финансирани от общините и фонда на Министерството на труда и социалната политика за социална защита.

Домашните услуги също се предоставят от частни доставчици, както и по различни видове програми и проекти, финансирани от държавата или Европейския социален фонд. Условията за тяхното предоставяне са различни в зависимост от спецификата на проектите.

Помощта в домашна среда, включително чрез предоставяне на интегрирани здравни и социални услуги за възрастни хора, хора с увреждания и лица над 65 години, които не могат да се грижат за себе си, се предоставят по процедурата „Патронажни грижи за възрастни хора и хора с увреждания“ по Оперативна програма „Развитие на човешките ресурси“ 2014 – 2020 г. Служителите от „Патронажни грижи“ ги снабдяват с храна, лекарства и други основни продукти. Хората от рисковите групи, които не напускат домовете си, също получават подкрепа чрез плащане на битови сметки и чрез съдействие за спешни административни услуги.

Специализираните институции са за хора, които са придобили право на пенсия за осигурителен стаж и възраст и за хора с установена инвалидност от ТЕЛК или НЕЛК. Както е споменато по-горе, социалните услуги в специализирани институции се предоставят само след изчерпване на възможностите за предоставяне на социални услуги в общността.

Службите за социален патронаж към общините извършват услуги за възрастни хора и хора с увреждания срещу заплащане. Социални услуги в специализираните институции се предоставят само след като са изчерпани възможностите за предоставяне на социални услуги в общността. Следните лица не трябва да плащат за ползване на социални услуги, които се финансират от държавния бюджет: деца до 18 години; младежи на възраст между 18 и 21 години, които се отглеждат в дом, в съответствие със Закона за закрила на детето до навършване на пълнолетие; лица, които нямат доходи и депозити.

Какви са условията, на които трябва да отговарям?

Специализирани институции: до влизане в сила на новия механизъм за определяне на заплащане на такси за социални услуги, с цел използване на социални услуги в специализирани институции за хора с увреждания или възрастни хора, трябва да заплатите такса от 70 % до 80% от дохода Ви в зависимост от вида на институцията или такса в размер на действителните месечни разходи.

Сумата за таксите за обществени социални услуги варира между 5% и 50% от дохода Ви. Определението за бенефициери на лична помощ съгласно Закона за личната помощ е описано подробно в глава „Хора с увреждания“ на настоящия документ.

На какво имам право и как мога да получа обезщетение?

В зависимост от основните групи дейности, видовете социални услуги са следните:

1. информация и консултиране;

2. застъпничество и медиация;

3. работа в общността;

4. терапия и рехабилитация;

5. обучение за придобиване на умения;

6. подкрепа за придобиване на професионални умения;

7. дневна грижа;

8. жилищни грижи;

9. осигуряване на подслон;

10. асистентска помощ.

За предоставяне на финансирани от държавата социални услуги се прави предварителна оценка на нуждите на лицето. Всяко лице има право да използва общодостъпните (универсални) социални услуги, без да бъде насочвано от дирекция „Социално подпомагане“ или общината и без предварителна оценка на нуждите.

Препоръките от дирекция „Социално подпомагане“ за ползване на специализирани социални услуги се извършват по искане на лицето, което може да кандидатства в дирекцията по настоящия му адрес на място или по телефона, или писмено, включително по електронен път.

Социален патронаж

В рамките на социалния патронаж, който се предоставя от общините имате право на:

•Доставяне на храна по домовете;

•Почистване на жилището ви;

•Съдействие при подаване на заявления в Дирекции „Социално подпомагане“, здравните институции и т.н., при инвалидност или тежко заболяване;

•Съдействие за снабдяване с необходимите технически помощни средства за болни и хора с увреждания;

•Помощ в обслужването, като измерване на кръвно и др., и поддържането на социални контакти;

•Битови услуги – закупуване на храна и вещи от първа необходимост, заплащане на битови сметки със средства на лицето;

•Помощ в поддържане на личната хигиена, пране на личното и спално бельо;

•Дребни ремонти на жилището и битовата техника;

•Организиране на културни мероприятия, чествания на лични празници, излети и екскурзии.

Тези услуги можете да ползвате, като подадете необходимите документи в общинската служба по местоживеене. Можете да спрете да ползвате услугите за грижа до три месеца в годината, без да се отказвате от него, като за това време не заплащате такса.

Обществени трапезарии осигуряват топла храна за обяд – супа, основно ястие и хляб. Храната се предоставя също и в дома. 

Използвани термини и съкращения

•ТЕЛК – Териториална експертна лекарска комисия.

•НЕЛК – Национална експертна лекарска комисия.

•Осигурителен стаж – изчислява се в часове, месеци и години. За осигурителен стаж се зачита времето, през което служителите са работили на пълно работно време, ако са внесени или дължими осигурителните вноски върху полученото възнаграждение. За всяка професия има минимален осигурителен доход и  за осигурителен стаж не се  зачитат периоди с вноски в размер  под този доход. Ако сте работили при непълно работно време, осигурителният стаж се зачита пропорционално на законоустановеното работно време. При нормални условия на труд то е 8 часа на ден. Осигурителният стаж е различен от трудовия стаж.

Венец от билки сплетоха на Еньовден

По традиция на 24 юни 2023, когато празнуваме Еньовден, членове от  плевенския клуб на пенсионера и хората с увреждания „Мизия”, ул. Руй 4 с организатор Галина Тончева, също и гости от другите клубове посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от спортните групи към клуба набират билки и ги сплитат с червен конец на венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. От клуба бяха подготвили и листовки с разяснения коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство се спираха пред импровизирания щанд и после с усмивка минаваха под венеца за здраве. Преди цялата група от плевенския клуб „Мизия” да премине под венеца и да продължи с разходка сред прохладата на парка, активистка от клуба прочете за традицията на Еньовден. Гости на това мило празненство бяха организаторките от всички Клубове на хората с увреждания и пенсионера(КХУП) на територията на Община Плевен. След това всички се уважиха с кафе и безалкохолни напитки в близките кафенета в парка.

***

Българската православна църква почита на този ден, 24 юни църковния празник за Рождението на Св. Йоан Кръстител. Празникът е наричан от народа Еньовден. Св. Йоан Кръстител или Предтеча е една от най-важните исторически личности на християнството. Освен на 24 юни, Църквата му е посветила още два празника през годината - на 29 август, когато е денят на неговата смърт, познат като Секновене в народната традиция, и на 7 януари - Ивановден. Йоан е дългоочаквана и единствена рожба на праведните Захарий и Елисавета, които живеели в юдейския град Хеврон. Бащата Захарий бил един от свещениците на големия Йерусалимски храм. 

Със съпругата си живеели праведно, но нямали деца, въпреки че усилно се молели на Бог да ги ощастливи с наследници. Вече били в напреднала възраст, когато пред Захарий се явил ангел. 

Свещеникът се уплашил, но ангелът му отвърнал да не се бои, защото молитвата му е чута от Господ - съпругата му Елисавета ще роди син, който ще бъде наречен Йоан (в превод "Божия благодат", "Божия милост") и ще бъде "велик пред Господа".

Скоро след като Захарий се прибрал у дома си, Елисавета заченала. Съпрузите искрено благодарили на Бог за неговата милост. Според евангелския разказ преди да роди Елисавета е посетена от нейната сродница - Мария от Назарет. Когато съпругата на Захарий родила момче, съгласно Божието обещание, тя казала да го нарекат Йоан.

Половин година след сина на Захарий и Елисавета се родил и Исус Христос. Поради заповедта на цар Ирод да бъдат избити всички деца - от новородените до тези на двегодишна възраст, животът на младенеца Йоан също бил застрашен. 

Не след дълго родителите починали и момчето било отгледано от близки роднини, а когато достигнал пълнолетие Йоан се оттеглил в пустинята. 

Там живял аскетично и проповядвал покаяние на хората, подготвяйки ги за идването на Спасителя - Исус Христос. Йоан Кръстител първи започва покръстването на юдеите във водите на река Йордан.

Българите наричат празника Еньовден още Среди лето или Ден на слънцето, защото съвпада с лятното слънцестоене. Според народните вярвания на този ден "слънцето играе или трепти", когато изгрява. Народните лечители твърдят, че събраните в ранно утро на Еньовден треви са най-лековити. Хората се изкачват по високите хълмове, гледат своите слънчеви сенки и по тях гадаят за здраве.

В българския празничен календар Еньовден стои по значение редом с Коледа, Великден и Гергьовден. Празникът има различни названия - Яневден - в Софийско, Иванден - в Западна България, Иван Бильобер - в Североизточна България. С него са свързани множество вярвания за слънцето, водата и лечебните растения.

Румен Петков, организатор клуб, ул. Гренадирска 30 Плевен

Здраве

Сърдечно-съдови проблеми през топлото време

Пациентите, страдащи от сърдечно-съдови заболявания, са чувствителни към рязката смяна на времето, прекалено високите и прекалено ниските температури. Горещите летни дни, които вече са тук, могат да повлияят неблагоприятно на сърдечно-съдовата дейност и изискват повишено внимание особено от страна на страдащите от сърдечни заболявания или хронични проблеми с кръвното налягане.

Въздействие на горещото време върху функционирането на сърцето

Високите температури оказват негативен ефект върху сърдечната дейност на хронично болните от сърдечни заболявания. Наблюдават се ритъмни нарушения, като най-честото страдание е предсърдното мъждене, дължащо се на диселектролитемия. Тя може да бъде причинена от нарушение на солевия баланс поради обезводняване на организма в горещините. Това е предразполагащ фактор за проява на ритъмни нарушения.

Високите температури, съчетани с дейности и физически усилия на открито, причиняват обилно изпотяване, с което се губят значителни количества електролити и се нарушава нормалното функциониране на сърцето. Адекватният прием на течности и поддържането на тялото хидратирано е от съществена важност при пациенти, подложени на диуретична терапия, за да избегнат прилошаване или колапс, причинени от спад на кръвното налягане или от обезводняване.

Добра превенция е коригирането на дозата на приеманите лекарства, но задължително след консултация с лекуващия лекар, както и приемът на допълнително количество течности – поне литър над обичайното.

Препоръки за болните от сърдечни заболявания

На болните от сърдечно-съдови заболявания добре се отразява почивка в планината, в сравнение с тази на морския бряг, избягването на стоенето на открито в най-горещата част от деня – времето между 11 и 17 часа, редовно измерване на кръвното налягане и стриктно следене на стойностите му, редовни кардиологични прегледи, прием на достатъчно количество течности – вода, неподсладен чай, избягване на консумацията на кофеин и алкохол, корекция на дозата приемани лекарства.

Въздействие на горещото време върху съдовете

Високите температури водят до разширяване на кръвоносните съдове и спадане на кръвното налягане. Пациентите, страдащи от ниско кръвно налягане, могат да се чувстват замаяни, да изпитват слабост и да им прилошава. Това налага контрол на диуретичното лечение при страдащите от сърдечно-съдови заболявания. Приемащите лекарства за високо кръвно налягане често се нуждаят от намаляване на дозата през лятото, поради естествения спад на кръвното. Това не трябва да става самоволно, а след консултация със специалист. Спирането на лекарствата за контрол на високото кръвно налягане без лекарска консултация може да бъде опасно за здравето и живота.

Въздействие на горещото време върху приеманите лекарства

Лятото влияе не само на самочувствието и здравословното състояние на страдащите от сърдечно-съдови заболявания. Горещото време въздейства и на част от приеманите лекарства. Определени групи лекарства като калциевите предизвикват отоци, които са много по-силно изразени през лятото, заради съдоразширяващото действие на топлината. Необходима е корекция на дозата след лекарска консултация.

Съвети за опазване на здравето на страдащите от сърдечно-съдови заболявания през лятото:

•Увеличеният прием на вода е строго препоръчителен;

•Да се избягва приемът на кофеин, тлъсти меса, алкохол, бира, черен чай;

•Да се намали до минимум консумацията на бързи въглехидрати – сладки, захар, хляб, както и на солта;

•Да се осигури достатъчно количество качествен сън в прохладна и добре проветрена стая;

•Да се избягва носенето на тесни дрехи, особено по време на дълго пътуване, поради опасността от емболии, породена от нарушаване на кръвообращението от тесните дрехи;

•Препоръчва се консултация с лекуващия лекар за коригиране на дозата на приеманите лекарства.

Кои са симптомите, налагащи спешна лекарска намеса при болните от сърдечно-съдови заболявания?

Симптомите, които са притеснителни и изискват незабавен преглед, са следните:

•Болка в областта на сърцето, която се разпространява към лявото рамо и ръката.

•Задух и сърцебиене, които възникват в покой и се усилват, докато пациентът лежи.

•Главоболие в областта на тила.

•Изтръпване на крайниците, затруднения в зрението, говора.

•Припадък.

Щрихи от Родината

Гробницата в село Свещари, уникалният паметник на тракийската култура

И до днес тракийската цивилизация е забулена в мистерия и има много въпроси, на които учените все още не са дали отговори. Едно обаче е сигурно – траките са ни завещали стотици паметници, благодарение на които можем да се докоснем до тяхната богата култура.

Вратата на входа на гробницата. Снимка: www.bulgariantravel.org

Ще ви разкажем за една от най-впечатляващите и най-добре запазени тракийски гробници по българските земи. Свещарската гробница се намира близо до село Свещари, община Исперих, на 42 километра от Разград. Тя е част от историко-археологически резерват „Сборяново”, обхващащ западната част от Лудогорското плато, между селата Свещари и Малък Поровец. Резерватът обхваща още няколко старинни могили и некрополи, останки от древен тракийски град и мюсюлманското светилище – Демир баба теке.

Тракийската гробница е открита през 1982 година при разкопаването на високата Гинина могила (Могила №7 от Източния могилен некропол на Сборяново) край селото и това я прави едно от най-сензационните открития на миналия век. Това, което различава Свещарската гробница от всички други е фактът, че след като е разкопана и проучена напълно около нея е построена камера, която е затрупана. Така посетителите имат възможност да заобиколят външната част на гробницата и да видят външните ѝ стени. Никоя друга гробница у нас не предлага това.

Тя е построена през първата половина на III в. пр.н.е. Нейните размери са впечатляващи – дълга е 7,5 метра, широка е 6,5 метра, а височината ѝ отвътре е 4,45 метра. Построена е изцяло от големи бели блокове от обработен мек варовик. Състои се от коридор, наречен дромос, водещ към три помещения – преддверие, странично помещение и гробна камера, като всички помещения са покрити с полуцилиндрични сводове, разположени асиметрично с различна височина. Входът на преддверието е с украса от редуващи се розетки и волски глави, свързани с гирлянди. Интересни декорации има и на много места в гробницата, включително животни и други форми.

Входът и външната стена на гробницата. Снимка: www.bnr.bg

Учените смятат, че това е последния дом на Дромихет – царят на племето гети, което е населявало земите в региона. В гробната камера са открити две каменни легла, човешки останки, както и гробни дарове. Каменните легла са украсени с орнаменти, които изобразяват религиозни сцени на обожествяване. Човешките кости пък са били на трима души. Едните са на мъж, около 36-годишен, вероятно гетски владетел, другите са на 25-годишна жена, вероятно съпругата му, която трябвало да го придружава в задгробния живот. Другите останки са частични, историците предполагат, че са на роднина на царя и са били положени по-късно.

Изключително красива и интересна е украсата на самата гробна камера. Като цяло тя е изградена в елинистичен стил, но е пречупена през вярванията и културата на гетите. Три от страните на камерата са оформени като колонада, но вместо да се поддържат от колони, блоковете на свода се поддържат от фигурите на десет жени, с ръце вдигнати нагоре към тавана, наречени кариатиди. Височината им е 1,2 метра. Облечени са в силно накъдрени рокли, без ръкави, стигащи до долу. На кръста имат колан, който препасва дрехите им. Краят на дрехите им е обърнат нагоре и наподобяват чашка на цвете. За майсторството на техните създатели свидетелства това, че всяка една от тях е с различно лице. Косите им са къдрави и се спускат надолу до раменете, а над главите си имат кошници. Лицата, косите и дрехите им са били оцветени с боя и две хилядолетия по-късно ние можем да видим кафявата боя по косите им.

На полукръглата стена под свода на гробната камера чрез рисунка е изобразен ритуалът по хероизация (обожествяване) на покойния владетел. Царят е представен на кон и го следват двама оръженосци. Срещу него е застанала богиня, с четири други жени зад нея, които носят дарове в ръцете си. Богинята е облечена в дълга дреха и подава на покойния владетел венец от злато.

Както сцената на хероизацията, така и кариатидите са останали недовършени. Рисунката е очертана само с креда, а ръцете на някои от жените са издялани грубо. Това навежда на предположението, че владетелят, за когото е била предназначена гробница е починал преждевременно, вероятно в битка, и затова майсторите не са успели да довършват докрай работата си.

Поезия от наши членове

Усмихнато лято, импресия

Кажи добър вечер на самотата с насмешка,

и прегърни дъхът на морето,

на прибоя и крясъкът на чайките,

всичко в очакване пулсира.

Лятото протяга горещи ръце,

и докосва с топлия си повей,

много усмихнати лица,

сезон на нежност и очакване.

А тогава нощта е толкова красива,

един букет от мигове на нежност,

прегръдки, топли длани,

скрит допир, отпиване с наслада.

Всяка нощ танцува любовта,

всяка нощ някой някого обича,

и някой някого прегръща,

и срещат се устни със нежност.

И казват усмихнати лица,

с най-приканващият глас,

- Забравете съня, забравете сънуването,

елате при нас, елате да се веселим,

обичайте се, животът е прекрасен!

А цветята танцуват с повея на вятъра,

и с прозрачната песен на птиците,

прегърни дъхът на морето,

танцувай със очакване до утринта!

Румен Петков, ТСО на ССБ Плевен

За горещите летни дни

Домашен сладолед - най-добрите рецепти
Как бързо и вкусно да готвя домашно приготвен сладолед.

Домашно приготвен сладолед - общи принципи на приготвяне

Сладоледът може да се купи във всеки магазин - и всеки, който никога не се е опитвал да направи това сладко, деликатно лечение, го прави. Домашният сладолед се приготвя много просто, не е нужно да сте професионален готвач или опитна домакиня. Основните съставки за приготвяне на домашен сладолед са мляко, сметана, яйца и захар. Някой използва всички тези съставки заедно, в други рецепти сладолед се приготвя на същото мляко или сметана. Това важи и за яйцата - понякога яйцата се добавят цели, но по-често един яйчен жълтък се втрива със захар. За по-деликатна и равномерна консистенция вместо захар можете да вземете пудра захар. За да угоди на роднини и приятели с класически ванилов сладолед, към масата трябва да се добави и ванилов прах.

Домашно приготвеният сладолед може да се приготви с пълнеж: ядки, захаросани плодове, плодове и плодове, шоколад и др. Не е възможно да се изброят всички видове домашно приготвен сладолед. Основният принцип на приготвяне е следният: млякото се загрява и комбинира със сметана и бита яйчна захар. Разбъркайте всичко добре, сложете го в контейнер и го изпратете във фризера за 1 час. След това трябва да вземете сладолед и да го смесите отново. Това е необходимо, за да се разчупят кристалите и да се постигне нежна хомогенна структура. Процедурата по охлаждане и смесване се повтаря 2-3 пъти, след което сладоледът се поставя във фризера и се оставя там до пълно замразяване. Домашният сладолед е много по-лесен за приготвяне, ако имате домашен сладолед. В този случай, можете да го направите без повторно смесване и замразяване. Готовият домашен сладолед може да се сервира със сироп или мед, както и да се поръсва с ядки, какао, кокосови люспи и др. Домашно приготвен сладолед - приготвяне на храна и прибори за хранене

За да направите вкусен домашен сладолед, ще ви трябва купа, малка тенджера (за предпочитане с дебело дъно) или тенджера, контейнер за замразяване, бъркалка и миксер (или миксер). Голямо улеснява процеса на готвене машина за домашно сладолед. Такова устройство освобождава от повторната процедура на охлаждане и смесване на сладолед. След като млечната маса се премине през машината, остава само да се постави сладоледът във фризера, докато се втвърди.

За приготвянето на класически ванилов сладолед не са необходими подготвителни дейности. Но ако домашно приготвен сладолед се приготвя с пълнежи (например, плодове или ядки), трябва предварително да приготвите продукти. Ядките трябва да бъдат нарязани, плодовете и плодовете трябва да бъдат измити и освободени от семена. Плодовата каша и плодове без камъни могат да бъдат пюре с блендер. Костните плодове трябва да бъдат смлени през сито.

Домашно приготвени сладоледени рецепти:

Рецепта 1: Домашен сладолед

Домашен сладолед - най-добрите рецепти. Как бързо и вкусно да готвя домашно приготвен сладолед.

Рецептата за класически ванилов сладолед. Оказва се, че любимият деликатес на всеки се приготвя много лесно и просто у дома. За да направите това, имате нужда от мляко, захар, сметана и жълтъци, плюс - малко свободно време.

Необходими съставки:

•Мляко - 250 мл;

•250 ml сметана (35%);

•5-6 яйчни жълтъка;

•Захар - 90 г;

•Ванилин - 1 ч. л.

Метод на приготвяне:

Млякото довежда до кипене и се отстранява от топлината. Оставете да се охлади до 36-37 градуса. Смесете добре жълтъците с ванилия и захар (можете да използвате блендер). Изсипете млякото на жълтъците в тънък поток, без да преставате да разбърквате жълтъците. Сместа се поставя на слаб огън и се загрява, като се разбърква. За да определите готовността на масата, можете да държите пръста си върху лъжицата, с която се разбърква. Ако пръстовият отпечатък остане гладък, тогава сметана е готова. Оставете кремът да се охлади, след това го поставете в хладилник. Разбийте крема. Разбърква се сметана с охладен крем и се поставя в контейнер. Поставете във фризера за 1 час. За да се получи гладката и равномерна структура на сладоледа, трябва да извадите масата от хладилника веднага щом започне да се втвърдява. Разбийте сладоледа с блендер или миксер и го поставете отново във фризера за един час. След това повторете процедурата за избиване и го изпратете в хладилника за 3 часа. Преди сервиране, сладолед леко размразяване, поръсете с всяка порция настърган шоколад или ядки.

Рецепта 2: Домашно приготвен сладолед „Кафе”

Вкусният кремообразен вкус на ванилов сладолед успешно се допълва от кисел аромат на кафе. Сладоледът се оказва много лек и нежен, с мека кремообразна текстура.

Необходими съставки:

•250 мл мляко (3,6%);

•100-110 g захар;

•2 яйца;

•450 ml сметана (35%);

•Ванилин - 1 ч.л .;

•40 мл прясно сварено силно кафе (еспресо).

Метод на приготвяне:

Изсипете млякото в тенджера и поставете на слаб огън. Докато млякото се затопля, бийте яйцата и захарта при максимална скорост. Масата трябва да стане лека и да се увеличи поне два пъти. Изсипете яйцеклетката в тънък поток в затопленото мляко (но не варено). Сместа се загрява на слаб огън, като се разбърква непрекъснато. Донесете крем, за да се сгъсти и премахнете от топлината. Охладете сметаната до стайна температура. Разбийте крема с размахване и го сложете в крема, разбъркайте добре. Добави към масата на сварено кафе и ванилия. Разбийте всички съставки с блендер, поставете в контейнер и покрийте с фолио или капак. Поставете във фризера за няколко часа (за предпочитане цяла нощ). След 12 часа експозиция, изпратете масата на машина за сладолед.

Рецепта 3: Домашен сладолед с пъпеш.

Вкусен пъпеш домашно приготвен сладолед, който се прави много просто. За неговото приготвяне ще са необходими само 3 съставки, а именно: пъпеш, кондензирано мляко и сметана. Отнасяйте дома и гостите с такъв необичаен десерт!

Необходими съставки:

•250 г пулпа от пъпеши;

•200 ml 35% сметана;

•100 мл кондензирано мляко.

Метод на приготвяне:

Нарежете пъпеша на малки парченца. Pureen с блендер до еднаква консистенция. В отделна купа разбъркайте сметаната до „вълнообразно“ състояние. Леко се излива кондензирано мляко в сметаната, без да се престава да ги бие. Поставете пюре от пъпеш на кремава маса. Смесете всички съставки добре. Сложете сладоледа в контейнер и го поставете във фризера за един час. След това извадете и разбъркайте с потапящ смесител. Отделя се отново за един час и се разбърква отново. Процедурата на замразяване и разбъркване се повтаря още два пъти. Отстранете готовия сладолед във фризера, докато се втвърди. Преди сервиране, задръжте сладоледа за 20 минути в хладилник или 10 минути при стайна температура. Сервирайте с карамелен сос или мед.

Рецепта 4: Домашен сладолед „Бери“

Този домашно приготвен сладолед се приготвя без добавяне на яйца. Използва крем и всякакви плодове. Малини и други плодове с камъни трябва да бъдат предварително грундирани. Ягоди и боровинки могат незабавно да бъдат смлени в блендер. Обемът на сметаната трябва да съответства на обема на пюре от ягода. Захарта или захарната пудра се приемат на вкус.

Необходими съставки:

400 g сметана (35%);

•3 лъжици пудра захар;

•800 г малини.

Метод на приготвяне:

Измийте малините и минете през сито, изстискайте сока. Тя трябва да е около 400 ml. Добавете пудрата захар към сока и разбъркайте, докато се разтвори. Разбийте крема с блендер или миксер до малки пикове. Разбъркайте сметаната с малинов сок. Прехвърлете масата в контейнер и го поставете във фризера. Един час по-късно, вземи и победи. Направете това 2-3 пъти. Готовият сладолед да се съхранява във фризера, докато се втвърди.

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

